大梁亭會李四栖梧作
作者：韋應物
朝代：唐

paragraphs: 梁王昔愛才，千古化不泯。
至今蓬池上，遠集八方賓。
車馬平明合，城郭滿埃塵。
逢君一相許，豈要平生親。
入仕三十載，如何獨未伸。
英聲久籍籍，臺閣多故人。
置酒發清彈，相與樂佳辰。
孤亭得長望，白日下廣津。
富貴良可取，朅來西入秦。
秋風旦夕起，安得客梁陳。